Broj: 711-I-604-P-67/22-02-19

Zagreb, 11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5 Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Mateje Šviglin, višeg referenta za pravne poslove Općine Kloštar Ivanić, za davanjem očitovanja Povjerenstva**, na 158. sjednici održanoj dana 11. veljače 2022.g. daje sljedeće:

**OČITOVANJE**

1. **Sukladno odredbama ZSSI-a članovi predstavničkog tijela jedinice lokalne samouprave nisu obveznici navedenog Zakona.**
2. **Povjerenstvo ukazuje podnositeljici zahtjeva da se u odnosu na pitanje može li se predsjednik Općinskog vijeća javiti na natječaj za zakup/prodaju općinskog zemljišta, obrati Ministarstvu pravosuđa i uprave kao nadležnom tijelu.**

 Obrazloženje

Zahtjev za očitovanjem Povjerenstva podnijela je Mateja Šviglin viši referent za pravne poslove Općine Kloštar Ivanić. U Povjerenstvu zahtjev je zaprimljen 01. veljače 2022. godine pod poslovnim brojem 711-U-1939-P-67/22-01-4, povodom kojeg se vodi predmet broj P-67/22.

Člankom 3. stavkom 1. i 2. propisano je tko se sve smatra obveznikom temeljem ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da je Općinsko vijeće Općine Kloštar Ivanić donijelo Odluku o raspisivanju javnog natječaja za zakup/prodaju poljoprivrednog zemljišta u vlasništvu Republike Hrvatske na području Općine Kloštar Ivanić prema važećem Zakonu o poljoprivrednom zemljištu. Nadalje, podnositeljica navodi kako prema donesenim odlukama i dobivenim suglasnostima Općina Kloštar Ivanić planira raspisati javni natječaj za zakup/prodaju državnog poljoprivrednog zemljišta. Podnositeljica navodi da se predsjednik Općinskog vijeća namjerava prijaviti na natječaje te postavlja upit je li navedeno protivno odredbama ZSSI-a kao i uputu glede primjene članka 4. ZSSI-a.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. propisano je da ispunjenje obveze iz stavka 1. ovoga članka prati tijelo državne uprave nadležno za koordinaciju mjera za sprječavanje korupcije. Stavkom 3. predmetnog članka propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta. Stavkom 4. propisano je da popis udjela iz stavka 3. ovoga članka objavljuje se i redovito ažurira na mrežnim stranicama jedinice lokalne i područne (regionalne) samouprave.

Nadalje, člankom 4. stavkom 5. ZSSI-a propisano je da je član predstavničkog tijela dužan pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član, a stavkom 6. da nadzor nad ispunjenjem obveza iz stavaka 3., 4. i 5. ovoga članka provodi Povjerenstvo.

Povjerenstvo ističe kako članovi predstavničkog tijela jedinice lokalne i područne (regionalne) samouprave nisu obveznici ZSSI-a te se odredbe ZSSI-a na njih ne primjenjuju, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona.

 Međutim, Povjerenstvo ukazuje da pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Isto tako, Povjerenstvo napominje kako je sukladno odredbi članka 4. ZSSI-a predstavničko tijelo dužno donijeti kodeks ponašanja koji se odnosi na članove predstavničkih tijela i sadrži, između ostalog, odredbe o sprječavanju sukoba interesa.

 S obzirom na navedeno, Povjerenstvo ukazuje podnositeljici zahtjeva da navedeni etički kodeks može sadržavati odredbe o obvezi izuzimanja i deklariranja članova predstavničkog tijela u slučaju mogućeg sukoba interesa pro futuro.

 U odnosu na pitanje može li se predsjednik Općinskog vijeća javiti na natječaj za zakup/prodaju općinskog zemljišta Povjerenstvo ističe da su obveze, zabrane i ograničenja, koja obvezuju obnašatelje javnih dužnosti članova predstavničkih tijela jedinica lokalne i područne (regionalne) samouprave, propisane odredbama Zakona o lokalnim izborima („Narodne novine“, broj 144/12., 121/16. i 98/19.) i Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.,137/15., 123/17., 98/19. i 144/20), a temeljem članka 10. Zakona o ustrojstvu i djelokrugu tijela državne uprave („Narodne novine“, broj 85/20) za tumačenje nad provedbom odredaba navedenih zakona nadležno je Ministarstvo pravosuđa i uprave te se u tom smislu upućuje podnositeljica da za predmetnu situaciju zatraži mišljenje od navedenog Ministarstva.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana